ΚΑΝΟΝΙΣΜΟΣ (ΕΚ) αριθ. 3404/93 ΤΗΣ ΕΠΙΤΡΟΠΗΣ της 10ης Δεκεμβρίου 1993 περί των λεπτομερειών εφαρμογής του κανονισμού (ΕΟΚ) αριθ. 2019/93 του Συμβουλίου σχετικά με τα ειδικά μέτρα υπέρ των μικρών νησιών του Αιγαίου Πελάγους όσον αφορά την καλλιέργεια γεωμήλων προς κατανάλωση και τα γεώμηλα προς φύτευση

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2019/93 του Συμβουλίου της 19ης Ιουλίου 1993 για τη θέσπιση ειδικών μέτρων για ορισμένα γεωργικά προϊόντα προς όφελος των μικρών νησιών του Αιγαίου Πελάγους (1), και ιδίως το άρθρο 8 παράγραφος 3,

τον κανονισμό (ΕΟΚ) αριθ. 3813/92 του Συμβουλίου της 28ης Δεκεμβρίου 1992 σχετικά με τη λογιστική μονάδα και τις ισοτιμίες μετατροπής που πρέπει να εφαρμόζονται στα πλαίσια της κοινής γεωργικής πολιτικής (2), και ιδίως το άρθρο 6 παράγραφος 2 και το άρθρο 9 παράγραφος 1,

Εκτιμώντας:

ότι το άρθρο 8 του κανονισμού (ΕΟΚ) αριθ. 2019/93 προβλέπει τη χορήγηση ενίσχυσης ανά εκτάριο για την καλλιέργεια γεωμήλων προς κατανάλωση καθώς και την καλλιέργεια γεωμήλων προς φύτευση, εντός ορίου μέγιστης καλλιεργημένης έκτασης, στην οποία πραγματοποιείται και συγκομιδή, 3 200 εκταρίων το χρόνο- ότι θα πρέπει να προσδιοριστούν οι λεπτομέρειες εφαρμογής του εν λόγω άρθρου, συμπεριλαμβανομένων και των όρων χορήγησης της ενίσχυσης αυτής, καθώς και οι διατάξεις οι σχετικές με τον έλεγχο και τις συνέπειες σε περίπτωση μη τήρησης των διατάξεων αυτών-

ότι ο κανονισμός (ΕΟΚ) αριθ. 3824/92 της Επιτροπής της 28ης Δεκεμβρίου 1992 για τον καθορισμό των οριζομένων σε Ecu τιμών και ποσών που πρέπει να τροποποιηθούν λόγω των νομισματικών επανευθυγραμμίσεων (3), όπως τροποποιήθηκε τελευταία από τον κανονισμό (ΕΟΚ) αριθ. 1663/93 (4), θεσπίζει τον πίνακα των τιμών και των ποσών που επηρεάζονται αρνητικά από το συντελεστή 1,013088, ο οποίος ορίζεται από τον κανονισμό (ΕΟΚ) αριθ. 537/93 της Επιτροπής (5), όπως τροποποιήθηκε από τον κανονισμό (ΕΟΚ) αριθ. 1331/93 (6), αρχής γενομένης από την περίοδο εμπορίας 1993/94- ότι, στο πλαίσιο του καθεστώτος αυτόματης κατάργησης των αρνητικών νομισματικών διαφορών, ότι, το άρθρο 2 του κανονισμού (ΕΟΚ) αριθ. 3824/92 προβλέπει τον προσδιορισμό της μείωσης των τιμών και των ποσών που προκύπτουν για όλους τους αντίστοιχους τομείς καθώς και καθορίζει το ύψος των μειωμένων αυτών τιμών- ότι θα πρέπει να προσαρμοστεί το ποσό της προβλεπόμενης στο άρθρο 8 του κανονισμού (ΕΟΚ) αριθ. 2019/93 ενίσχυσης, ως εφαρμογή των προαναφερθεισών διατάξεων-

ότι ο κανονισμός (ΕΟΚ) αριθ. 3813/92 θεσπίζει ένα νέο γεωργονομισματικό καθεστώς από την 1η Ιανουαρίου 1993- ότι, βάσει του καθεστώτος αυτού, ο κανονισμός (ΕΟΚ) αριθ. 1068/93 της Επιτροπής της 30ής Απριλίου 1993 για τις λεπτομέρειες καθορισμού και εφαρμογής των ισοτιμιών που χρησιμοποιούνται στον γεωργικό τομέα (7), στο άρθρο 11 παράγραφος 1, θεσπίζει ότι, για τις ενισχύσεις ανά εκτάριο, η γενεσιουργός αιτία της γεωργικής ισοτιμίας είναι η έναρξη της περιόδου εμπορίας για την οποία χορηγείται η ενίσχυση- ότι, όσον αφορά την καλλιέργεια των γεωμήλων, θα πρέπει να διαφοροποιηθεί η γενεσιουργός αιτία αναλόγως του τύπου καλλιέργειας και, ιδίως, αναλόγως με το εάν πρόκειται για πρώιμα γεώμηλα, γεώμηλα προς κονσερβοποίηση ή γεώμηλα προς φύτευση-

ότι η χορήγηση της ενίσχυσης που προβλέπεται στο άρθρο 8 του κανονισμού (ΕΟΚ) αριθ. 2019/93 συνεπάγεται την υποβολή αιτήσεων ενίσχυσης από τους ενδιαφερόμενους παραγωγούς- ότι θα πρέπει να οριστεί μια ημερομηνία λήξεως της προθεσμίας για την υποβολή των αιτήσεων αυτών, έτσι ώστε να καταστούν δυνατοί οι απαιτούμενοι επιτόπιοι έλεγχοι προκειμένου να διασφαλιστεί η ορθή εφαρμογή του καθεστώτος ενισχύσεων- ότι θα πρέπει να διαφοροποιείται η ημερομηνία αυτή λήξεως της προθεσμίας αναλόγως του οικονομικού στόχου που επιδιώκεται με τη δεδομένη καλλιέργεια γεωμήλων- ότι, λαμβανομένης υπόψη της διάρκειας του κύκλου καλλιέργειας γεωμήλων, θα πρέπει επίσης να προβλεφθούν τρεις διαφορετικές ημερομηνίες λήξεως της προθεσμίας για την υποβολή των αιτήσεων ενίσχυσης που αφορούν αυτόν τον τύπο καλλιέργειας- ότι, για να απλοποιηθεί η διαχείριση του καθεστώτος ενισχύσεων, μπορεί να γίνει αποδεκτή ως ημερομηνία έναρξης της γενεσιουργού αιτίας η ημερομηνία λήξεως της προθεσμίας που ορίζεται για την υποβολή των αιτήσεων ενίσχυσης-

ότι θα πρέπει να εφαρμοσθεί ένα σύστημα ελέγχου για να ελέγχεται η ορθή εκτέλεση των μέτρων εφαρμογής που λαμβάνονται από τις ελληνικές αρχές- ότι θα πρέπει επίσης να γίνονται τακτικές ανακοινώσεις στην Επιτροπή-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης των Σπόρων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η ενίσχυση για την καλλιέργεια γεωμήλων προς κατανάλωση που υπόκεινται στους κωδικούς ΣΟ 0701 90 51, 0701 90 59 και 0701 90 90, καθώς και για την καλλιέργεια γεωμήλων προς φύτευση που υπόκεινται στον κωδικό ΣΟ 0701 10 00, η οποία προβλέπεται στο άρθρο 8 του κανονισμού (ΕΟΚ) αριθ. 2019/93, καταβάλλεται για τις εκτάσεις:

α) οι οποίες έχουν ελάχιστο μέγεθος 0,2 εκτάρια-

β) οι οποίες έχουν σπαρεί και για τις οποίες έχουν πραγματοποιηθεί όλες οι συνήθεις καλλιεργητικές εργασίες-

γ) οι οποίες αποτελούν αντικείμενο αιτήσεως για ενίσχυση, σύμφωνα με τις διατάξεις του άρθρου 2 του παρόντος κανονισμού, δεδομένου ότι η αίτηση αυτή έχει ισχύ δηλώσεως των καλλιεργουμένων εκτάσεων.

Το ποσό της προαναφερθείσας ενίσχυσης, αφού μειωθεί σύμφωνα με το άρθρο 2 του κανονισμού (ΕΟΚ) αριθ. 3824/92, ορίζεται σε 494 Ecu ανά εκτάριο.

2. Στην περίπτωση των γεωμήλων προς φύτευση, η πληρωμή της ενίσχυσης υπόκειται επιπλέον στον όρο ότι πιστοποιείται η συγκομιδή γεωμήλων, σύμφωνα με την οδηγία 66/403/ΕΟΚ του Συμβουλίου (1).

Όταν δεν υφίσταται η πιστοποίηση αυτή, η αίτηση θεωρείται ως αίτηση ενίσχυσης για την καλλιέργεια γεωμήλων προς κατανάλωση.

3. Στην περίπτωση κατά την οποία η καλλιέργεια φθάσει μόνον ως το στάδιο της ωρίμανσης του προϊόντος, θα πρέπει οι ελληνικές αρχές να αναγνωρίσουν ότι οι περιστάσεις ανωτέρας βίας καθώς και οι φυσικές καταστροφές που πλήττουν καίρια την εκμετάλλευση του υπογράφοντος τη δήλωση δικαιολογούν τη διατήρηση του δικαιώματος στην ενίσχυση.

Οι επικαλούμενες περιπτώσεις ανωτέρας βίας ή φυσικές καταστροφές κοινοποιούνται εντός δέκα εργασίμων ημερών από την ημέρα που συνέβησαν στην ελληνική αρχή. Η σχετική απόδειξη προσκομίζεται εντός προθεσμίας ενός μηνός από την εν λόγω κοινοποίηση.

Η Ελλάδα ενημερώνει αμέσως την Επιτροπή για τις περιπτώσεις τις οποίες αναγνωρίζει ως περιπτώσεις ανωτέρας βίας ή φυσικές καταστροφές οι οποίες δύνανται να δικαιολήσουν τη διατήρηση του δικαιώματος στην ενίσχυση.

Άρθρο 2

1. Όλοι οι ενδιαφερόμενοι παραγωγοί υποβάλλουν αίτηση για ενίσχυση στον αρμόδιο ελληνικό οργανισμό.

2. Η αίτηση για ενίσχυση υποβάλλεται στη διάρκεια μιας προσδιοριζόμενης από τις ελληνικές αρχές περιόδου και το αργότερο πριν την ημερομηνία λήξεως η οποία είναι:

α) η 30ή Σεπτεμβρίου κάθε χρόνου, για τα γεώμηλα η συγκομιδή των οποίων προβλέπεται ότι γίνεται κατά την περίοδο από 1ης Νοεμβρίου έως 31 Μαρτίου του επόμενου χρόνου. Για τα γεώμηλα η συγκομιδή των οποίων προβλέπεται να γίνει έως την 1η Απριλίου 1994, η ημερομηνία αυτή λήξεως της προθεσμίας είναι η 31 Δεκεμβρίου 1993-

β) η 10η Μαρτίου κάθε χρόνου, για τα γεώμηλα η συγκομιδή των οποίων προβλέπεται ότι πραγματοποιείται κατά την περίοδο από 1ης Απριλίου έως 31 Ιουλίου του ίδιου χρόνου-

γ) η 15η Μαΐου κάθε χρόνου, για τα γεώμηλα η συγκομιδή των οποίων προβλέπεται ότι γίνεται κατά την περίοδο από 1ης Αυγούστου έως 31 Οκτωβρίου του ίδιου χρόνου.

3. Με εξαίρεση την περίπτωση ανωτέρας βίας, κάθε καθυστερημένη υποβολή αιτήσεως αποτελεί αιτία μείωσης κατά 20 % του ποσού της ενίσχυσης. Σε περίπτωση καθυστέρησης μεγαλύτερης από 20 ημέρες, δεν γίνεται αποδεκτή η αίτηση.

4. Η αίτηση για ενίσχυση περιλαμβάνει τα ακόλουθα τουλάχιστον στοιχεία:

α) όνομα, επώνυμο και διεύθυνση του αιτούντος-

β) τις καλλιεργούμενες εκτάσεις σε εκτάρια και εκατόμετρα και τον αριθμό κτηματολογίου των εκτάσεων αυτών ή μια αναγνωρισμένη ως ισοδύναμη από τον αρμόδιο για τον έλεγχο των καλλιεργουμένων εκτάσεων οργανισμό ένδειξη-

γ) την ημερομηνία φύτευσης-

δ) το εν λόγω προϊόν- διευκρινίζεται ιδίως, αν πρόκειται για πρώιμα γεώμηλα, γεώμηλα προς κονσερβοποίηση ή γεώμηλα προς φύτευση-

ε) την προβλεπόμενη ημερομηνία συγκομιδής.

5. Όταν το σύνολο των εκτάσεων για τις οποίες ζητείται η ενίσχυση υπερβαίνει το όριο μέγιστης έκτασης που αναφέρεται στο άρθρο 8 του κανονισμού (ΕΟΚ) αριθ. 2019/93, οι ελληνικές αρχές ορίζουν έναν ενιαίο συντελεστή μείωσης που εφαρμόζεται για κάθε αίτηση.

Άρθρο 3

1. Η Ελλάδα πραγματοποιεί επιτόπιους και διοικητικούς ελέγχους, προκειμένου να διασφαλιστεί ο αποτελεσματικός έλεγχος της τήρησης των όρων για τη χορήγηση της ενίσχυσης.

2. Οι επιτόπιοι έλεγχοι αφορούν, σε κάθε νομό, τουλάχιστον το 10 % των υποβληθεισών αιτήσεων για ενίσχυση. Στην περίπτωση κατά την οποία διαπιστωθεί σημαντικός αριθμός παρατυπιών σε ένα νομό, οι αρμόδιες αρχές πραγματοποιούν συμπληρωματικούς ελέγχους, στη διάρκεια του τρέχοντος έτους, και αυξάνουν το εκατοστιαίο ποσοστό των προς έλεγχο αιτήσεων, κατά την επόμενη περίοδο εμπορίας, για το νομό αυτό.

3. Η Ελλάδα ορίζει τα κριτήρια για την επιλογή των προς έλεγχο καλλιεργουμένων εκτάσεων και ενημερώνει σχετικά την Επιτροπή. Τα κριτήρια αυτά πρέπει να διασφαλίζουν την επιλογή ενός αντιπροσωπευτικού δείγματος.

4. Οι επιτόπιοι έλεγχοι περιλαμβάνουν τη μέτρηση όλων των εκτάσεων τις οποίες αφορά η αίτηση.

Άρθρο 4

1. Αν από τον έλεγχο προκύψει ότι υπάρχει πλεόνασμα το οποίο φθάνει έως 10 % και κατά μέγιστο όριο ένα εκτάριο ανάμεσα στη δηλωθείσα έκταση και εκείνη που διαπιστώθηκε, η ενίσχυση υπολογίζεται με βάση τη διαπιστωθείσα έκταση, αφού μειωθεί κατά το διαπιστωθέν πλεόνασμα.

2. Αν το πλεόνασμα είναι ανώτερο από τα όρια που προβλέπονται στην παράγραφο 1, η ενίσχυση για το εν λόγω έτος απορρίπτεται. Επιπλέον, ο αιτών δεν δικαιούται πλέον ενισχύσεως για τον επόμενο χρόνο.

3. Εάν ο έλεγχος δεν διενεργηθεί εξαιτίας του αιτούντος, εφαρμόζεται η παράγραφος 2, με εξαίρεση την περίπτωση ανωτέρας βίας. Τα στοιχεία που αποδεικνύουν την ύπαρξη ανωτέρας βίας πρέπει να παρέχονται από τον ενδιαφερόμενο γραπτώς στις αρμόδιες αρχές, εντός προθεσμίας δέκα ημερών από την προβλεπόμενη για τον έλεγχο ημερομηνία.

Άρθρο 5

Η εφαρμοζόμενη ισοτιμία για τη μετατροπή στο εθνικό νόμισμα του ποσού της ενίσχυσης ανά εκτάριο που αναφέρεται στο άρθρο 1 είναι η γεωργική ισοτιμία που ισχύει κατά την ορισθείσα ημερομηνία λήξεως της προθεσμίας για την υποβολή των αιτήσεων ενίσχυσης, σύμφωνα με το άρθρο 2 παράγραφος 2.

Άρθρο 6

1. Η Ελλάδα ανακοινώνει στην Επιτροπή, το αργότερο έως τις 30 Οκτωβρίου κάθε χρόνου, τις εκτιμήσεις των συνολικών εκτάσεων για τις οποίες ζητούνται ενισχύσεις για την επόμενη περίοδο εμπορίας, διακρίνοντας ανάμεσα σε πρώιμα γεώμηλα, γεώμηλα προς κονσερβοποίηση και γεώμηλα προς φύτευση.

2. Η Ελλάδα ανακοινώνει στην Επιτροπή κάθε χρόνο, το αργότερο έως τις 30 Αυγούστου για τα πρώιμα γεώμηλα και, το αργότερο, έως τις 31 Δεκεμβρίου για τα γεώμηλα προς κονσερβοποίηση και τα γεώμηλα προς φύτευση, τα ακόλουθα στοιχεία:

α) το σύνολο των εκτάσεων για τις οποίες ζητούνται ενισχύσεις-

β) τον εφαρμοζόμενο συντελεστή μείωσης, αν χρειάζεται-

γ) την ήδη ελεγχθείσα έκταση-

δ) τον αριθμό των παρατυπιών που διαπιστώθηκαν και τις αντίστοιχες εκτάσεις σε κάθε νομό.

Άρθρο 7

1. Στην περίπτωση κατά την οποία καταβλήθηκε αχρεωστήτως μια ενίσχυση, η αρμόδια αρχή προβαίνει σε ανάκτηση των καταβληθέντων ποσών, επαυξημένων κατά ένα επιτόκιο το οποίο υπολογίζεται από την ημερομηνία καταβολής της ενίσχυσης έως την πραγματική ανάκτησή της. Το εφαρμοζόμενο επιτόκιο είναι εκείνο που ισχύει για ανάλογες πράξεις ανάκτησης σύμφωνα με το ελληνικό δίκαιο.

2. Στην περίπτωση κατά την οποία πρέπει να ανακτηθεί μια ενίσχυση μετά τη διαπίστωση παρατυπίας η οποία καταλογίζεται στον ενδιαφερόμενο και η οποία διεπράχθη είτε δολίως είτε λόγω σοβαρής αμέλειας, η αρμόδια αρχή προβαίνει στην ανάκτηση των καταβληθέντων ποσών επαυξημένων κατά 20 %, με την επιφύλαξη εφαρμογής της προσαύξησης λόγω των τόκων που αναφέρονται στην παράγραφο 1. Ο ενδιαφερόμενος αποκλείεται από το καθεστώς ενισχύσεων για το επόμενο έτος.

3. Η ανακτηθείσα ενίσχυση και, ενδεχομένως, οι τόκοι καταβάλλονται στους οργανισμούς ή υπηρεσίες πληρωμής και αφαιρούνται από αυτούς από τις δαπάνες τις οποίες χρηματοδοτεί το Ευρωπαϊκό Γεωργικό Ταμείο Προσανατολισμού και Εγγυήσεων, αναλόγως του ύψους της κοινοτικής χρηματοδότησης.

Άρθρο 8

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Δεκεμβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 184 της 27. 7. 1993, σ. 1.

(2) ΕΕ αριθ. L 387 της 31. 12. 1992, σ. 1.

(3) ΕΕ αριθ. L 387 της 31. 12. 1992, σ. 29.

(4) ΕΕ αριθ. L 158 της 30. 6. 1993, σ. 18.

(5) ΕΕ αριθ. L 57 της 10. 3. 1993, σ. 18.

(6) ΕΕ αριθ. L 132 της 29. 5. 1993, σ. 114.

(7) ΕΕ αριθ. L 108 της 1. 5. 1993, σ. 106.

(8) ΕΕ αριθ. 125 της 11. 7. 1966, σ. 2320/66.